REPUBLIKA HRVATSKA

PRIMORSKO-GORANSKA ŽUPANIJA

OPĆINA PUNAT

**ODLUKA**

**o izmjenama i dopunama Odluke o ostvarivanju prava na novčanu pomoć
za novorođeno dijete**

Sadržaj:

1. Pravni temelj za donošenje akta i obrazloženje;
2. Prijedlog odluke o izmjenama i dopunama Odluke o ostvarivanju prava na novčanu pomoć za novorođeno dijete

Predlagatelj:

općinski načelnik

Punat, prosinac 2021. godine

PRAVNI TEMELJ ZA DONOŠENJE AKTA

Pravni temelj za donošenje ove Odluke je članak 59. stavak 1. Zakona o rodiljnim i roditeljskim potporama (“Narodne novine” broj [85/08](https://www.zakon.hr/cms.htm?id=341), [110/08](https://www.zakon.hr/cms.htm?id=342), [34/11](https://www.zakon.hr/cms.htm?id=343), [54/13](https://www.zakon.hr/cms.htm?id=344), [152/14](https://www.zakon.hr/cms.htm?id=1679), [59/17](https://www.zakon.hr/cms.htm?id=18517) i [37/20](https://www.zakon.hr/cms.htm?id=43671)) kojim je propisano da jedinice lokalne i regionalne samouprave mogu svojim općim aktima propisati načine i uvjete za ostvarivanje prava roditelja na novčanu pomoć u većem opsegu od onog propisanog Zakonom, a sve u svrhu zaštite materinstva, njege novorođenog djeteta i njegova podizanja te usklađenja obiteljskog i poslovnog života.

OBRAZLOŽENJE

Za poboljšanje demografske slike potrebno je provesti trajne i sustavne mjere kojima će se mladim obiteljima život učiniti ugodnijim te im omogućiti kvalitetnu infrastrukturu i standard u kojem će željeti, i biti u mogućnosti, stvarati i širiti svoju obitelj. Ovim prijedlogom predlaže se povećanje i uvođenje novih mjera pomoći mještanima - roditeljima u prvim danima povećanja obitelji. Iako predložene mjere neće dovesti do naglog poboljšanja demografske slike i sprječavanja negativnih trendova zbog kojih se javlja negativni prirast, istima se nastoji barem dijelom potaknuti povećanje nataliteta i dugoročno doprinijeti pozitivnijem prirodnom prirastu.

U razdoblju od 31. kolovoza do 1. listopada 2021. godine u svrhu provedbe savjetovanja sa zainteresiranom javnošću na službenoj internetskoj stranici Općine Punat objavljen je nacrt Odluke. Cilj provođenja savjetovanja sa zainteresiranom javnošću bio je upoznavanje javnosti s Odlukom o izmjenama i dopunama Odluke o ostvarivanju prava na novčanu pomoć za novorođeno dijete te dobivanje mišljenja, primjedbi i prijedloga i eventualno prihvaćanje zakonitih i stručno utemeljenih prijedloga, primjedbi i mišljenja.

Tijekom internetske javne rasprave nije pristigla niti jedna primjedba ili prijedlog predstavnika zainteresirane javnosti.

Ovim prijedlogom izmjena i dopuna Odluke predlaže se povećanje iznosa jednokratne novčane pomoći za novorođeno dijete tako da će roditelji za prvo novorođeno dijete dobiti 7 tisuća kuna, za drugo 10 tisuća kuna, za treće 12 tisuća kuna, dok za četvrto i svako sljedeće dijete ostaje jednaki iznos od 15 tisuća kuna.

Dosadašnji iznosi iznosili su: prvo dijete 5 tisuća kuna, drugo 7 tisuća kuna, treće 10 tisuća kuna i četvrto i svako sljedeće 15 tisuća kuna.

Predlaže se i uvođenje stalne mjesečne pomoći za treće i svako sljedeće dijete za razdoblje do navršene treće godine djetetova života, s početkom korištenja prava nakon što dijete napuni 12 mjeseci života. Iznos stalne mjesečne pomoći iznosio bi 1.000,00 kn neto, uz uvjet da oba roditelja i dijete imaju prijavljeno prebivalište na području Općine Punat.

Demografija je temelj gospodarskog i društvenog razvoja, a Općina Punat je u prošloj godini imala 14 rođenih, a 38 umrlih što je prirodni prirast od -26. Gledajući prosjek unazad četiri godine Općina je imala negativni prirast od -11,75.

Iz navedenog je vidljiv stalan negativni prirast stanovništva s značajni negativnim porastom u 2020. godini, stoga se predloženim mjerama nastoji barem dijelom potaknuti povećanje nataliteta.

U razdoblju od 2017. godine do 2020. godine ukupno je sukladno važećoj Odluci isplaćeno 454.000,00 kn jednokratne novčane pomoći, odnosno prosječno 113.500,00 kn.

Ovim prijedlogom Odluke uzimajući u obzir broj djece rođene u gore navedenom razdoblju povećava se predviđeni godišnji iznos za jednokratnu novčanu pomoć za 64.500,00 kn.

Uvođenjem nove mjere – stalne mjesečne pomoći koja bi se isplaćivala u obrocima 24 mjeseca, a sukladno dosadašnjem prosjeku broja rođenog trećeg i svakog slijedećeg djeteta dodatan iznos potreban za provedbu ove Odluke procjenjuje se na iznos od 30.000,00 kn na godišnjoj razini.

Stalna mjesečna pomoć predlaže se radi usklađivanja obiteljskog i poslovnog života te potpore roditeljima trećeg i svakog slijedećeg djeteta. Predlaže se stalna mjesečna pomoć u iznosu od 1.000,00 kn mjesečno sa ciljem stimulacije obitelji da imaju više od dvoje djece.

Slijedom navedenog, predlaže se Općinskom vijeću donošenje odluke kao u prijedlogu.

-**Prijedlog**-

Na temelju članka 59. stavka 1. Zakona o rodiljnim i roditeljskim potporama (“Narodne novine” broj 85/08, 110/08, 34/11, 54/13, 152/14, 59/17 i 37/20) i članka 31. Statuta Općine Punat (“Službene novine Primorsko-goranske županije” broj 8/18, 10/19, 3/20 i 3/21) Općinsko vijeće Općine Punat na 5. sjednici održanoj dana 21. prosinca 2021. godine donosi

**ODLUKU
o izmjenama i dopunama Odluke o ostvarivanju prava na novčanu pomoć
za novorođeno dijete**

Članak 1.

U Odluci o ostvarivanju prava na novčanu pomoć za novorođeno dijete (“Službene novine Primorsko-goranske županije” broj 19/15) u članku 1. mijenja se stavak 1. i sada glasi:

“Ovom Odlukom utvrđuju se uvjeti, visina jednokratne novčane pomoći, visina stalne mjesečne pomoći te način ostvarivanja prava na novčanu pomoć roditeljima za novorođeno dijete (u daljnjem tekstu: novčana pomoć).”

Članak 2.

U članku 2. dodaje se stavak 1. koji sada glasi:

“**Jednokratna novčana pomoć** označava pravo roditelja djeteta na jednokratni novčani iznos za novorođeno dijete.

**Stalna mjesečna pomoć** je pravo roditelja djeteta na mjesečni novčani iznos za treće i svako sljedeće dijete za razdoblje od navršene prve do navršene treće godine života djeteta za koje se pomoć isplaćuje.”

Dosadašnji stavak 1. postaje stavak 2.

U dosadašnjem stavku 2. koji postaje stavak 3. iza riječi “na” dodaje se riječ: ”jednokratnu”.

Članak 3.

U članku 3. stavak 1. mijenja se i glasi:

“Visina jednokratne novčane pomoći za novorođeno dijete iznosi:

- za prvo dijete 7.000,00 kn

- za drugo dijete 10.000,00 kn

- za treće dijete 12.000,00 kn

- za četvrto i svako sljedeće dijete 15.000,00 kn”

Stavak 2. briše se.

Članak 4.

U članku 4. stavku 1. iza riječi “traži” dodaje se riječ: ”jednokratna” te se točka na kraju rečenice zamjenjuje zarezom i dodaje se tekst koji glasi:”, odnosno u roku od 6 mjeseci od navršene godine dana djeteta za koje se traži stalna mjesečna pomoć.”

Dodaje se stavak 4. koji glasi:

“Iznos novčane pomoći ovisi o broju maloljetne djece podnositelja zahtjeva koja s njim žive u zajedničkom kućanstvu te kojem su djeca dodijeljena na brigu i skrb temeljem pravomoćne presude o razvodu braka.”

Dosadašnji stavci 4., 5. i 6. postaju stavci 5., 6. i 7.

Članak 5.

Dodaje se članak 5. koji glasi:

“Visina stalne mjesečne pomoći za treće i svako sljedeće dijete iznosi 1.000,00 kuna neto mjesečno.

Pomoć iz stavka 1. ovog članka isplaćivat će se jednom mjesečno počevši od prvog idućeg mjeseca nakon što dijete napuni godinu dana i najduže do navršene treće godine djetetova života.”

Članak 6.

Dodaje se članak 6. koji glasi:

“Pravo na stalnu mjesečnu pomoć prestaje promjenom prebivališta roditelja ili djeteta izvan Općine Punat te isplatom posljednjeg obroka.

Korisnik prava na stalnu mjesečnu pomoć dužan je Upravnom odjelu prijaviti svaku promjenu činjenica i okolnosti koje utječu na ostvarivanje prava propisanog ovom Odlukom, u roku od petnaest dana od dana nastanka promjene.

Upravni odjel može, radi preispitivanja osnovanosti ostvarivanja prava, povremeno preispitati činjenice i okolnosti odlučujuće za ostvarivanje prava (revizija).

Ako se promjene činjenice i okolnosti o kojima ovisi ostvarivanje prava na stalnu mjesečnu pomoć, Upravni odjel donijeti će novo rješenje.”

Članak 7.

Dodaje se članak 7. koji glasi:

“Korisnik koji je ostvario pravo na stalnu mjesečnu pomoć dužan je nadoknaditi štetu, ako je:

- na temelju neistinitih ili netočnih podataka za koje je znao ili je morao znati da su neistiniti, odnosno netočni ili je na drugi protupravan način ostvario pravo koje mu ne pripada,

-ostvario pravo zbog toga što nije prijavio promjenu koja utječe na gubitak prava za koju je znao ili je morao znati.”

Članak 8.

Ova Odluka stupa na snagu osmog dana od dana objave u “Službenim novinama Primorsko-goranske županije”.

OPĆINSKO VIJEĆE

OPĆINE PUNAT

 PREDSJEDNIK

 Goran Gržančić, dr.med.,v.r.